Uznesenie Európskeho parlamentu o Azerbajdžane



Úradný vestník 290 E , 29/11/2006 S. 0421 - 0422



P6_TA(2006)0069 Kultúrne dedičstvo v Azerbajdžane Uznesenie Európskeho parlamentu o Azerbajdžane Európsky parlament, - so zreteľom na svoje uznesenia z 9. júna 2005 [1] a 27. októbra 2005 [2] o Azerbajdžane, - so zreteľom na svoje uznesenie z 19. januára 2006 o európskej politike susedských vzťahov [3], - so zreteľom na svoje predchádzajúce uznesenia o južnom Kaukaze a najmä na svoje uznesenie z 11. marca 1999 o podpore mierového procesu na Kaukaze [4] a na svoje odporúčanie Rade z 26. februára 2004 o politike EÚ vo vzťahu k južnému Kaukazu [5], - so zreteľom na rozhodnutie Rady zo 14. júna 2004 o začlenení Arménska a Azerbajdžanu do rámca európskej politiky susedských vzťahov, najmä na účel posilnenia dobrých susedských vzťahov, predovšetkým prostredníctvom rešpektovania menšín, - so zreteľom na záväzky Arménska a Azerbajdžanu v rámci Rady Európy, najmä prostredníctvom Európskeho kultúrneho dohovoru, revidovaného Európskeho dohovoru o ochrane archeologického dedičstva a Rámcového dohovoru na ochranu národnostných menšín, ktoré oba štáty ratifikovali a ktoré sa zaviazali dodržiavať, - so zreteľom na Haagsky dohovor UNESCO o ochrane kultúrnych hodnôt v prípade ozbrojeného konfliktu z roku 1954 a na jeho protokol z roku 1954, ktorého zmluvnými stranami sú aj Azerbajdžan a Arménsko, v rozsahu, v akom sa uplatňuje na okupované územia, - so zreteľom na vyhlásenie UNESCO o úmyselnom ničení kultúrneho dedičstva z roku 2003, ktorým medzinárodné spoločenstvo uznáva význam ochrany kultúrneho dedičstva a opätovne potvrdzuje svoj záväzok bojovať proti všetkým formám úmyselného ničenia, aby sa kultúrne dedičstvo mohlo odovzdať nasledujúcim generáciám, - so zreteľom na správu Medzinárodnej rady pre pamiatky a sídla (ICOMOS) [6] a predbežnú správu Výboru OSN pre ľudské práva o slobode náboženského vyznania a viery [7], - so zreteľom na článok 115 ods. 5 rokovacieho poriadku, A. keďže Arménsko vznieslo obvinenia, že azerbajdžanské sily uskutočnili v novembri 1998 a v decembri 2002 akcie s cieľom zničiť arménsky cintorín Džulfa v regióne Nachičevan; keďže najnovšie sa ničenie uskutočnilo v decembri 2005, o čom svedčia videonahrávky arménskych orgánov, B. keďže tieto akcie vyvolali početné reakcie medzinárodného spoločenstva; keďže Azerbajdžan neodpovedal na otázky pána Abdelfattaha Amora, bývalého osobitného spravodajcu OSN, o udalostiach z novembra 1998 a decembra 2002, C. keďže boli vznesené vážne obvinenia o účasti azerbajdžanských orgánov na ničení týchto pamiatok, D. zdôrazňujúc mimoriadny význam cintorína Džulfa, v ktorom sa dodnes zachovalo 6000 tzv. "kačkarov" (kamenných krížov typických pre arménske sakrálne umenie) a ktorý svedčí o národnostnej a kultúrnej rôznorodosti regiónu, E. keďže zničenie alebo znesvätenie akýchkoľvek pamiatok alebo predmetov kultúrneho, náboženského alebo národného dedičstva je v rozpore so zásadami EÚ, F. keďže ničenie sa uskutočňuje v kontexte prerušeného konfliktu medzi Arménskom a Azerbajdžanom o územie Náhorného Karabachu, G. keďže onedlho sa možno s priaznivým výsledkom skončia rokovania o Náhornom Karabachu a možno sa dosiahne dohoda o zásadách urovnania konfliktu, a to i napriek neproduktívnemu stretnutiu prezidentov Arménska a Azerbajdžanu, ktoré sa uskutočnilo v Rambouillet v dňoch 10. a 11. februára 2006, H. pripomínajúc, že európska politika susedských vzťahov sa usiluje o vytvorenie privilegovaného partnerstva s Arménskom a Azerbajdžanom na základe spoločných hodnôt vrátane rešpektovania menšín a ich kultúrneho dedičstva, 1. dôrazne odsudzuje ničenie cintorínu Džulfa, ako aj ničenie všetkých ostatných sídiel s historickým významom, ktoré sa uskutočnilo v Arménsku alebo Azerbajdžane, a odsudzuje všetky takéto akcie, ktorých cieľom je zničenie kultúrneho dedičstva; 2. vyzýva Radu a Komisiu, aby vládam Arménska a Azerbajdžanu objasnili, že musia vyvinúť maximálne úsilie na zastavenie etnických čistiek, ktoré viedli k tomuto ničeniu, a na nájdenie spôsobu na uľahčenie postupného návratu utečencov a presídlených osôb; 3. žiada vlády Arménska a Azerbajdžanu, aby dodržiavali svoje medzinárodné záväzky, najmä v oblasti kultúrneho dedičstva, a predovšetkým tie, ktoré pramenia z ich pristúpenia do Rady Európy a začlenenia do európskej politiky susedských vzťahov; 4. zdôrazňuje, že dodržiavanie práv menšín vrátane ich historického, náboženského a kultúrneho dedičstva je podmienkou skutočného a efektívneho rozvoja európskej politiky susedských vzťahov, ktorá musí viesť aj k vytvoreniu dobrých susedských vzťahov všetkých zúčastnených krajín; 5. žiada, aby Azerbajdžan povolil misie, akými sú napríklad odborníci pracujúci s ICOMOS, ktorí sa zameriavajú na prieskum a ochranu archeologického dedičstva, a to najmä arménskeho dedičstva, na svojom území, a aby tiež umožnil delegácii Európskeho parlamentu návštevu na archeologickom nálezisku v Džulfe; 6. vyzýva vlády Arménska a Azerbajdžanu, aby dodržiavali svoje medzinárodné záväzky, najmä v oblasti kultúry a ochrany kultúrneho dedičstva, ku ktorým sa zaviazali v rámci medzinárodných subjektov ako UNESCO a Rada Európy a vyzýva ich, aby urobili všetko na ochranu archeologického, historického a kultúrneho dedičstva na svojich územiach s cieľom zabrániť ničeniu iných ohrozených lokalít; 7. vyzýva Komisiu a Radu, aby do akčných plánov, o ktorých sa rokuje v kontexte európskej politiky susedských vzťahov, začlenili doložku o ochrane vzácnych archeologických a historických sídiel na územiach oboch krajín; 8. vyzýva Komisiu a Radu, aby plnenie akčných plánov európskej politiky susedských vzťahov podmienili dodržiavaním všeobecne uznávaných zásad zo strany Arménska a Azerbajdžanu, najmä ich záväzkov ako členov Rady Európy týkajúcich sa ľudských práv a práv menšín, a vyzýva Komisiu a Radu, aby do týchto akčných plánov začlenili osobitné ustanovenia o ochrane kultúrneho dedičstva menšín; 9. poveruje svojho predsedu, aby toto uznesenie postúpil Rade, Komisii, parlamentom a vládam členských štátov, vláde a prezidentovi Arménska, vláde a prezidentovi Azerbajdžanu, ako aj Parlamentnému zhromaždeniu OBSE, Parlamentnému zhromaždeniu Rady Európy, generálnemu riaditeľovi UNESCO a generálnemu tajomníkovi OSN. [1] Prijaté texty, P6_TA(2005)0243. [2] Prijaté texty, P6_TA(2005)0411. [3] Prijaté texty, P6_TA(2006)0028. [4] Ú. v. ES C 175, 21.6.1999, s. 251. [5] Ú. v. EÚ C 98 E, 23.4.2004, s. 193. [6] Správa o ohrozených pamiatkach a sídlach vo svete z roku 2002. [7] 58. zasadnutie Valného zhromaždenia OSN, 1/58/296, 19.8.2003. --------------------------------------------------